李弥逊
春日奉陪子安诸公游石门
提壶唤新晴，病客春思搅。茶瓯曲肱罢，联屐事幽讨。叩门探繁香，翠蔓花尚少。却携二三子，深行出飞鸟。羊肠走鸣泉，凤尾摇寒筱。俯窥万井烟，筇声响林杪。汤休真解事，煮饼禅坊悄。杯盘生晚涧，落叶风自扫。眼明玉华阴，桃枝露红小。更倾樽中馀，邀月下云表。澄江静可鉴，合嶂青未了。石梁接楼居，屋角挂参昴。谁知人间世，彷佛见三岛。烟尘暗中原，怀抱镇煎煼。一行瘴海头，岁月不知老。金兰有佳士，相见独不早。青蒿得长松，颇亦慰枯槁。春风正颠狂，日日被花恼。欢来即相觅，真处在草草。身名两姑置，有酒为君倒。